CELEX: 32021R1370
Language: lt
Date: 2021-08-06 00:00:00
Title: Komisijos įgyvendinimo reglamentas (ES) 2021/1370 2021 m. rugpjūčio 6 d. dėl tam tikrų prekių klasifikavimo Kombinuotojoje nomenklatūroje

2021 8 17   
               
               
                  LT
               
               
                  Europos Sąjungos oficialusis leidinys
               
               
                  L 294/11
               
            
         KOMISIJOS ĮGYVENDINIMO REGLAMENTAS (ES) 2021/1370
         2021 m. rugpjūčio 6 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 6 d.
            
               
                  Komisijos vardu
               
               Gerassimos THOMAS
               
                  Mokesčių ir muitų sąjungos generalinio direktorato
               
               
                  generalinis direktorius
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikavimas KN kodas
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Stačiakampio formos plokščias dirbinys (apytiksliai matmenys – 2,50 m × 2,50 m), pagamintas iš lengvo tekstilės audinio (100 % poliesterių pluoštų), kurio viena pusė padengta plika akimi nematomu plastiku (PVC). Dirbinys tvirtinamas prie palapinės užtrauktukais, prisiūtais prie trijų jo kraštų.
                        Remiantis informacija ant pakuotės, dirbinys pateikiamas kaip šoninė palapinės sienelė. Jis importuojamas atskirai (be stogo, kitų sienų ir be atraminės konstrukcijos).
                     
                     
                        6307 90 98 
                     
                     
                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis (BAT), XI skyriaus 7 pastabos f punktu ir KN kodus 6307 , 6307 90  ir 6307 90 98  atitinkančiais prekių aprašymais.
                        Dirbinys nelaikytinas dirbiniu iš brezento ir jam nepriskirtinas KN kodas 6306 12 00 , nes dirbiniai iš brezento paprastai yra pagaminti iš sunkios medžiagos ir naudojami prekėms apsaugoti nuo blogų oro sąlygų (taip pat žr. Suderintos sistemos (SS) paaiškinimų 6306  pozicijos paaiškinimų 1 punktą). Prie dirbinio prisiūti užtrauktukai ir lengva medžiaga rodo, kad dirbinys netinkamas ir (arba) neskirtas naudoti kaip dirbinys iš brezento ir jam nepriskirtinas KN kodas 6306 12 00 .
                        Be to, dirbinys nelaikytinas palapine ir jam nepriskirtinas KN kodas 6306 22 00 , nes jo objektyvūs požymiai nerodo, kad jis turi pagrindines sukomplektuoto gaminio (palapinės) savybes, kaip apibrėžta 2 BAT a punkte. Iš dirbinio objektyvių požymių taip pat nėra aišku, ar jis naudotinas kaip palapinės, pavėsinės ar kito gaminio dalis.
                        6307  pozicijai priskiriami kiti gatavi dirbiniai iš bet kurių tekstilės medžiagų, jei jie nepriskiriami kitoms XI skyriaus pozicijoms. Jai taip pat priskiriami gatavi plokšti apsauginiai lakštai, išskyrus dirbinius iš brezento ir paviršių uždengiančius lakštus, priskiriamus 6306  pozicijai (taip pat žr. SS paaiškinimų 6307  pozicijos paaiškinimų 8 punkto pirmą ir antrą pastraipas).
                        Todėl dirbinys laikytinas kitu gatavu dirbiniu ir jam priskirtinas KN kodas 6307 90 98 .